stanford-oval/wikipedia huggingface dataset:
בול ללא ערך נקוב
הסיבות להנפקת בולים ללא ערך נקוב > חיסכון בתהליכי הדפסה

בתקופות בהן תהליך הדפסת הבולים היה כרוך בהוצאות כספיות רבות, ניסו רשויות הדואר לחסוך בעלות זו על ידי הקטנת מספר לוחות ההדפסה השונים שיש להכין על מנת להדפיס את מלאי הבולים הנדרש לצורכי הדואר. הכנת לוח הדפסה אחד ללא ערך נקוב אפשרה לעשות בו שימוש חוזר, ולהדפיס מאותו לוח את כל הבולים הדרושים. שיטות שונות הופעלו על מנת לאפשר לפקידי הדואר ולציבור הרחב להבחין בין הבולים השונים שהודפסו מאותו לוח.
הסיבות להנפקת בולים ללא ערך נקוב > חיסכון בתהליכי הדפסה > אוסטריה, 1851, בולי עיתונים

בשנת 1851 הדפיס דואר האימפריה האוסטרו-הונגרית סדרה בת שלושה בולי עיתונים ללא ערך נקוב. הבולים הודפסו מאותו לוח הדפסה בצבעים שונים, וכל צבע תורגם לערך נקוב שונה.


בול זה הוא הראשון בעולם שהונפק ללא ערך נקוב.
הסיבות להנפקת בולים ללא ערך נקוב > חיסכון בתהליכי הדפסה > טרינידד, 1851; ברבדוס, 1852; מאוריציוס 1858

בתחילת שנות החמישים של המאה ה-19 הדפיס הדואר הבריטי בולים עבור שלוש ממושבותיו (טרינידד, ברבדוס, ומאוריציוס). על מנת לחסוך בעלות הכנת הגלופות הכין הדואר הבריטי בולים בעיצוב אחיד עבור שלוש המושבות, תוך שיבוץ שם המושבה עבור כל אחת מהן. הבולים הונפקו ללא ערך נקוב והודפסו בצבעים שונים שאפשרו להבחין בין הערכים הנקובים השונים.
הסיבות להנפקת בולים ללא ערך נקוב > תעריף לא ידוע במועד ההנפקה

קביעת הערך הנקוב של בול דואר מושפעת מתעריפי הדואר התקפים במועד ההנפקה. במקרים בהם ידוע על שינוי מתוכנן בתעריפי הדואר יעדיפו לרוב רשויות הדואר לעקב את הנפקת הבולים החדשים ולהנפיק אותם עם הערכים הנקובים המעודכנים. כאשר לא ניתן לדחות את ההנפקה (כגון במקרים בהם מדובר בבולים המונפקים לרגל אירוע קבוע בלוח השנה), בוחרות לעיתים רשויות הדואר בהנפקת בול ללא ערך נקוב.
הסיבות להנפקת בולים ללא ערך נקוב > תעריף לא ידוע במועד ההנפקה > ארצות הברית, 1975, בולי חג המולד

בחודש אוקטובר 1975 תכנן שירות הדואר של ארצות הברית להנפיק את הבול המסורתי המוקדש לחג המולד, וזאת על מנת לאפשר ללקוחותיו לבייל באמצעותו את כרטיסי הברכה שהם נוהגים לשלוח זה לזה לרגל חג המולד והשנה החדשה. בזמן הכנת הבול נודע כי הממשל האמריקאי מתכנן עלייה בתעריפי הדואר, ומחירו של הבול עתיד להאמיר ממחיר של 10 סנט למחיר של 13 סנט. מאחר שבמועד הדפסת הבול עליית המחירים טרם אושרה על ידי הקונגרס, לא ידע הדואר איזה ערך נקוב להדפיס על בולי חג המולד. אי אפשר היה לעכב את ההנפקה, ולכן הוחלט (לראשונה בארצות הברית) להנפיק את הבולים ללא ערך נקוב.

בסופו של דבר עליית המחירים לא אושרה על ידי הקונגרס, והבול נמכר לציבור במחיר של 10 סנט.
הסיבות להנפקת בולים ללא ערך נקוב > תנאי אינפלציה גבוהים

במצבי קיצון של היפר-אינפלציה אין כל טעם להנפיק בולים ועליהם ערך נקוב. המחירים משתנים מיום ליום ואף משעה לשעה. הבולים בעלי ערך נקוב הפכו לחסרי כל ערך מיד עם הנפקתם, ולעיתים היה צורך להדביק על המעטפה עשרות ואף מאות בולים כדי לשלם את מחיר המשלוח. בנסיבות כאלו העדיפו רשויות הדואר להדפיס בולים ועליהם סימנים המאפיינים את סוג השירות לו הם מיועדים, ולגבות את המחיר העדכני בעת מכירת הבול.


שיטה זו התגלתה כמתאימה גם במצבים של אינפלציה מתונה, מאחר שהיא מגינה על הקונה, ומבטיחה כי הבול שרכש ישמור על ערכו מרגע הרכישה ועד למועד השימוש. נימוק זה גרם לרבות ממדינות העולם להנפיק, גם בזמנים של יציבות מחירים, בולים ועליהם סימון סוג שירות במקום בול בעל ערך נקוב מפורש. בתנאים אלו הקונה מוכן לרכוש כמות גדולה של בולים לשימוש עתידי, תוך ביטחון שלא יאבד את כספו במקרה של עליית מחירים. הדואר מצדו יכול לצמצם את העומס בבתי הדואר הנגרם על ידי לקוחות הבאים לרכוש בכל פעם בול בודד בסכום פעוט.
הסיבות להנפקת בולים ללא ערך נקוב > תנאי אינפלציה גבוהים > הונגריה, 1946

אחת הדוגמאות הקיצוניות ביותר של היפר-אינפלציה התרחשה בהונגריה בשנת 1946, במהלכה הוכפלו המחירים בכל 15 שעות. ביום 5 בפברואר 1946 הונפק בול בעל ערך נקוב של 3000 פנגו, אשר נועד להיות הערך הגבוה ביותר בסדרה. האינפלציה הנוראה שחקה את ערכו של מטבע הפנגו לחלוטין, וביום ההנפקה של הבול ערכו של פני אנגלי אחד היה שווה 150,000,000,000,000 פנגו.


בתנאים אלו החליטו רשויות הדואר להנפיק בולים ועליהם הדפס רכב המציין את סוג השירות עבורו נועד הבול לשלם, דוגמת "גלויה בפנים הארץ", או" מכתב רשום".
סימון התעריף בבולים ללא ערך נקוב

העובדה שעל פני הבול לא נרשם במפורש הערך הנקוב בספרות או במילים, אין פירושה שהבול הוא חסר ערך. הבול במהותו הוא מסמך שווה כסף, ובהכרח קיימת שיטה אחרת בה ניתן להבין מה ערכו של הבול. לאורך השנים גובשו שיטות שונות לייצג את ערכו של הבול גם כאשר לא רשום עליו סכום מדויק.
סימון התעריף בבולים ללא ערך נקוב > צבע מוסכם

במקרים בהם הוחלט שלא להדפיס את הערך הנקוב עקב הרצון לחסוך בעלות ההנפקה, הקפידו רשויות הדואר לספק אמצעי מוסכם חלופי דוגמת הצבע של הבול. המידע פורסם לציבור הרחב בסמוך למועד ההנפקה, כך שגם פקיד הדואר וגם הלקוח ידעו כמה שווה בול בצבע נתון.
סימון התעריף בבולים ללא ערך נקוב > צבע מוסכם > אוסטריה, בולי עיתונים, 1851

בשנת 1851 הדפיס דואר האימפריה האוסטרו-הונגרית סדרה בת שלושה בולי עיתונים ללא ערך נקוב. הבולים הודפסו מאותו לוח הדפסה בצבעים שונים, וכל צבע תורגם לערך נקוב שונה. הבול בצבע כחול נמכר במחיר של 0.6 קרוייצר, הבול בצבע צהוב נמכר במחיר של 6 קרוייצר, ובול בצבע אדום נמכר במחיר של 30 קרוייצר.
סימון התעריף בבולים ללא ערך נקוב > צבע מוסכם > ברבדוס, 1852

בשנת 1952 הדפיס הדואר הבריטי סדרה בת שלושה בולים עבור המושבה ברבדוס. על מנת לחסוך בעלות הכנת הגלופות הכין הדואר הבריטי את שלושת הבולים בעיצוב אחיד, ללא ערך נקוב. הבולים הודפסו בצבעים שונים שאפשרו להבחין בין הערכים הנקובים השונים. הבול בצבע ירוק נמכר במחיר של חצי פני, הבול בצבע כחול כהה נמכר במחיר של פני אחד, ובול בצבע כחול בהיר אמור היה להימכר במחיר של 2 פני, אולם נגנז ולא הוצע למכירה.
סימון התעריף בבולים ללא ערך נקוב > רישום מפורש של סוג השירות

הנוהג להדפיס בולים המיועדים לספק שירות אחד מסוים נוצר בזמני אינפלציה קיצונית, כאשר ערכו של הכסף נשחק במהירות ועמו ערכו של הבול בעל ערך נקוב מסוים. לקוחות הדואר ביקשו להבטיח את כספם, ולוודא כי המחיר ששילמו עבור הבול יאפשר להם לקבל את השירות המבוקש מבלי שידרשו להוסיף כסף במועד קבלת השירות. מדינות רבות בעולם אימצו את השיטה הזו, והן נוהגות להנפיק בולים מיוחדים עבור השירותים הנפוצים דוגמת "מכתב רגיל בארץ".
סימון התעריף בבולים ללא ערך נקוב > רישום מפורש של סוג השירות > הונגריה, 1946

בתקופה של היפר-אינפלציה החליטו רשויות הדואר של הונגריה להנפיק בולים ועליהם הדפס רכב המציין את סוג השירות עבורו נועד הבול לשלם.
| הכיתוב על הבול | השירות המיועד |
| --- | --- |
ANY או NYOMTATV: דואר דוגמאות
HLP או HELYI LEV. LAP.: גלויה מקומית
.HL או HELYI LEVÉL: מכתב מקומי
TLP או TÁVOLSÁGI LEV. LAP.: גלויה בפנים הארץ
TL או TÁVOLSÁGI LEVÉL: מכתב בפנים הארץ
AJL או AJANLAS: מכתב רשום
CS או CSOMAG: חבילה
סימון התעריף בבולים ללא ערך נקוב > רישום מפורש של סוג השירות > ישראל, 1982

האינפלציה הדוהרת בישראל של תחילת שנות השמונים הניעה את דואר ישראל להנפיק לראשונה ביום 12 בספטמבר 1982 בול ללא ערך נקוב ועליו רישום השירות אותו נועד לספק, "מכתב רגיל בארץ". הבול החדש זכה להצלחה רבה בקרב לקוחות הדואר, והוביל לכך שהנוהג להנפיק בולים ללא ערך נקוב המשיך גם לאחר ריסון האינפלציה, וממשיך גם בימים אלו.
סימון התעריף בבולים ללא ערך נקוב > סימון סוג השירות באמצעות אותיות או ספרות

כתחליף לציון מפורש של שם השירות על הבול בחרו מדינות שונות לקודד את סוג השירות באמצעות אותיות או ספרות שהודפסו על פני הבול.
סימון התעריף בבולים ללא ערך נקוב > סימון סוג השירות באמצעות אותיות או ספרות > בריטניה, 1990

מאז תחילת שנות התשעים של המאה העשרים מנפיקה בריטניה בולים המיועדים למשלוח מכתב רגיל ברמת מחלקה ראשונה (1st) ובולים המיועדים למשלוח מכתב רגיל ברמת מחלקה שנייה (2nd).
סימון התעריף בבולים ללא ערך נקוב > סימון סוג השירות באמצעות אותיות או ספרות > אוקראינה, 1994

ביום 2 ביולי 1994 החלה אוקראינה להנפיק בולים ללא ערך נקוב ועליהם אותיות (בכתב קירילי) שסימלו את סוג השירות המיועד.
סימון התעריף בבולים ללא ערך נקוב > סימון סוג השירות באמצעות אותיות או ספרות > סלובניה, 2000

בחודש אפריל 2000 החלה סלובניה להנפיק בולים ללא ערך נקוב ועליהם אותיות שסימלו את סוג השירות המיועד (A - מכתב רגיל בתוך הארץ; B - מכתב כבד בתוך הארץ; C - מכתב רגיל לחו"ל; D - מכתב כבד לחו"ל).
סימון התעריף בבולים ללא ערך נקוב > סימון סוג השירות באמצעות ציורים

בדומה לשיטת הסימון באמצעות אותיות, במקרה אחד נעשה שימוש בשיטת זיהוי סוג השירות על פי הציור המופיע בעיצוב הבול.
סימון התעריף בבולים ללא ערך נקוב > סימון סוג השירות באמצעות ציורים > סין, 1949

ביום 1 במאי 1949, בתקופה של אינפלציה משתוללת, הנפיק דואר סין סדרה בת ארבעה בולים ללא ערך נקוב. התמונה שעל הבול סימלה את סוג השירות אליו מיועד הבול (קטר רכבת - מכתב רגיל; מטוס - דואר אוויר; רוכב אופנוע - מכתב אקספרס; נוף הרים - דואר רשום).
ראו גם

בול דואר
השירות הבולאי
בולאות
לקריאה נוספת

James Mackay, Undenominated stamps, The Guinness Book of Stamps, 1988, pp. 117-118.
הערות שוליים

↑  Scott Standard Postage Stamp Catalogue, 2013, Volume 1, p. 781
↑  Scott Standard Postage Stamp Catalogue, 2013, Volume 1, p. 852
↑  מידע על בול ללא ערך נקוב - ענף זית, באתר התאחדות בולאי ישראל.
↑  מידע על בול ללא ערך נקוב - חמניה, באתר התאחדות בולאי ישראל.
↑  מידע על גליון בולים ללא ערך נקוב - ירקות, באתר התאחדות בולאי ישראל.
↑  Scott Standard Postage Stamp Catalogue, 2013, Volume 6, p. 1119
↑  שובל - מגזין בולאי ישראל, גיליון 65, פברואר 2007, עמ' 28
↑  Scott Standard Postage Stamp Catalogue, 2013, Volume 1, p. 781
ג'ייק שורט

| --- | --- |

שורט, 2015
 לידה:  30 במאי 1997 (בן 27) אינדיאנפוליס, ארצות הברית 
 מדינה:  ארצות הברית 
 תקופת הפעילות:  מ-2007 
 מקום לימודים:  תיכון הריטייג' 
 פרסים והוקרה:  פרס האומן הצעיר (2010)  פרסי בחירת הילדים של ניקלודיאון 
 פרופיל ב-IMDb
 
ג'ייק שורט (באנגלית: Jake Short; נולד ב-30 במאי 1997) הוא שחקן קולנוע וטלוויזיה אמריקאי. הוא ידוע בעיקר בזכות משחקו בסדרות ערוץ דיסני, החרשנים, מייטי מד‏ ומעבדה לכוחות על: יחידת עילית.
קריירה

שורט נולד באינדיאנפוליס, אינדיאנה בארצות הברית.
בשנת 2007 קיבל את תפקידו הראשון בסרט הביוגרפי "סיפורה של אנה ניקול סמית" בדמותו הצעירה של דניאל ווין סמית', בנה של אנה ניקול סמית'. הוא גם כיכב בסרט "קצרים" משנת 2009, ושיחק בפרסומות רבות.
בשנת 2011 זכה בתפקידו הגדול הראשון כפלטשר קווימבי בסדרת הקומדיה "החרשנים" בערוץ דיסני, אותו גילם במשך שלוש עונות עד 2014.
בשנת 2013, החל להשתתף בסדרה הטלוויזיה "מייטי מד" של דיסני XD ובסדרת הספין אוף "מעבדה לכוחות על: יחידת עילית" גם היא בדיסני XD.
החל ממאי 2020, שורט מככב כמאטי סאליבן בקומדיית המצבים הבריטית "הקבוצה הראשונה" לצד ויל ארנט ברשת BBC Two.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2007 | סיפורה של אנה ניקול סמית | דניאל ווין סמית' בצעירותו |  |
| 2009 | קצרים | נוס נוסוורת'י |  |
| 2013 | Unraveled | - | במאי שותף / מפיק / מפקח תסריט |
| 2014 | החבובות - מבוקשות | אורח בחתונה | ללא קרדיט |
| 2018 | #רוקסי | סיירוס נולן |  |
| 2019 | Confessional | סאי |  |
| 2020 | This Is the Year | מייקי |  |
| 2021 | Supercool | ניל |  |
| 2022 | Sex Appeal | לארסון |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2009 | זיק ולות'ר | קני קופי | פרק: "Bros Go Pro" |
| 2009 | דקסטר | סקוט סמית' | 3 פרקים |
| 2010 | Futurestates | טיילר | פרק: "The Other Side" |
| 2011 | שטויות שאבא שלי אומר | טימי | פרק: "Goodson Goes Deep" |
| 2011–2014 | החרשנים | פלטשר קווימבי | תפקיד ראשי; (3 עונות); 62 פרקים |
| 2013–2015 | מייטי מד | אוליבר | תפקיד ראשי (2 עונות); 44 פרקים |
| 2014 | Just Kidding | ג'ייק | פרק: "Just a Catchphrase" |
| 2015 | מעבדה לכוחות על | אוליבר | פרק: "Lab Rats vs. Mighty Med: Part 1" |
| 2016 | מעבדה לכוחות על: יחידת עילית | אוליבר | תפקיד ראשי; 15 פרקים |
| 2018 | All Night | פיג | תפקיד ראשי; 10 פרקים |
| 2020 | הקבוצה הראשונה | מאטי סאליבן | תפקיד ראשי; 6 פרקים |
| 2023 | שיעורים בכימיה | ראלף ביילי | פרק: "Living Dead Things" |
גאי צ'יימברס

| --- | --- |
אין תמונה חופשית
 לידה:  12 בינואר 1963 (בן 61) לונדון, הממלכה המאוחדת 
 שם לידה:  Guy Antony Chambers 
 מוקד פעילות:  הממלכה המאוחדת 
 מקום לימודים:  בית ספר גילדהול למוזיקה ודרמה, תיכון קינג דייוויד 
 שפה מועדפת:  אנגלית 
 כלי נגינה:  גיטרה 
 שיתופי פעולה בולטים:  רובי ויליאמס קיילי מינוג וורלד פרטי ג'יימס בלאנט קרן אן הילרי דף טינה טרנר
 www.guychambers.co.uk
 פרופיל ב-IMDb
 
גאי צ'יימברס (באנגלית: Guy Chambers; נולד ב-12 בינואר 1963) הוא פזמונאי ומפיק מוזיקלי אנגלי. במהלך הקריירה עבד צ'יימברס עם זמרים ולהקות מצליחים בהם רובי ויליאמס וקיילי מינוג וזכה בשלושה פרסי אייבור נובלו ובשלושה פרסי המוזיקה הבריטית.
בתחילת שנות התשעים הקים צ'יימברס להקה בשם "The Lemon Trees". בשנת 1993 הוציאה הלהקה אלבום בשם "Open Book" וב-1995 התפרקה הלהקה.
יחד עם רובי ויליאמס

צ'יימברס התחיל לעבוד עם ויליאמס עוד מראשית קריירת הסולו של ויליאמס והיה שותף בכתיבת ובהפקת כמה מאלבומיו המצליחים:
1997: Life thru a Lens (פלטינה ×8)
1998: I've Been Expecting You (פלטינה ×10)
2000: Sing When You're Winning (פלטינה ×8)
2001: Swing When You're Winning (פלטינה ×8)
2002: Escapology (פלטינה ×6)
2003: Live at Knebworth (פלטינה ×2)
2004: Robbie Williams - Greatest Hits (פלטינה ×5)
2009: Reality Killed the Video Star (פלטינה ×3)
2010: In and Out of Consciousness: Greatest Hits 1990–2010 (פלטינה ×2)
גאי סקוט

ד"ר גאי לינדזי סקוט (באנגלית: Guy Lindsay Scott; ‏נולד ב-1 ביוני 1944) הוא פוליטיקאי זמבי שכיהן כנשיא זמביה בפועל מאוקטובר 2014 עד ינואר 2015.
ביוגרפיה

סקוט נולד ב-1944 בעיר ליווינגסטון בדרום זמביה, אז מושבה בריטית בשם רודזיה הצפונית. אביו, מהגר מסקוטלנד, היה מתומכי התנועה לעצמאות זמביה. את לימודיו האקדמיים עשה בבריטניה, ולאחר שובו למולדתו השתלב בפוליטיקה הזמבית. ב-1990 היה בין הפעילים בתנועה למען דמוקרטיה רב-מפלגתית (MMD). בשנים 1991–1996 כיהן כשר החקלאות.
סקוט שימש כסגנו של הנשיא, מייקל סאטה משנת 2011 ועד מותו של סאטה ב-28 באוקטובר 2014. לאחר מותו של סאטה כיהן סקוט כנשיא בפועל במשך כשלושה חודשים, עד לכניסתו לתפקיד של הנשיא הנבחר הבא, אדגר לונגו.
הוא היה הנשיא הלבן הראשון בזמביה והראשון באפריקה מאז נשיא דרום אפריקה פרדריק וילם דה קלרק שסיים את תפקידו ב-1994.
ג'ייקוב אוואנס

| --- | --- |

 לידה:  18 ביוני 1997 (בן 27) ג'קסונוויל, צפון קרוליינה, ארצות הברית
 עמדה:  קלע
 גובה:  1.93
 מספר:  15
 מכללה:  אוניברסיטת סינסינטי
 דראפט:  בחירה מספר 28, 2018 גולדן סטייט ווריורס
 קבוצות כשחקן
 2018–2020   2018–2020   2020   2020   2021   2021–:  גולדן סטייט ווריורס   ← סנטה קרוז ווריורס   מינסוטה טימברוולבס   ← איווה וולבס   סנטה קרוז ווריורס   הפועל אילת
ג'ייקוב אוואנס השלישי (באנגלית: Jacob Evans III; נולד ב-18 ביוני 1997) הוא כדורסלן אמריקאי, המשחק בעמדת הקלע בהפועל אילת.
קריירת מכללות

אוואנס דורג בארבעה כוכבים במחזור 2015 של התיכונים. הוא קלע 8.4 נקודות בממוצע בעונתו הראשונה באוניברסיטת סינסינטי. בעונתו השנייה הוא שיפר את ממוצע הנקודות שלו ל-13.5 נקודות.
בעונתו השלישית, אוואנס נבחר לקבוצה הראשונה של העונה, והוא היה פיינליסט של פרס הסמול פורוורד של העונה על שם ג'וליוס ארווינג. בטורניר ה-NCAA, קלע אוואנס 19 נקודות בסיבוב 32 האחרונות, במהלך ההפסד 73–75 לאוניברסיטת נבדה. אוואנס העמיד ממוצעים של 13.0 נקודות, 4.7 ריבאונדים, 3.1 אסיסטים ו-1.3 חטיפות למשחק באותה עונה. בתום העונה, אוואנס הכריז על מועמדותו לדראפט ה-NBA ‏2018.
קריירה מקצוענית

בדראפט נבחר אוואנס בבחירה ה-28 שבסיבוב הראשון על ידי אלופת ה-NBA בעונה החולפת, גולדן סטייט ווריורס. ב-2 ביולי 2018 הוא חתם בקבוצה. באותה עונה, הווריירס העפילו עד לגמר ה-NBA, אך הפסידו שם בשישה משחקים לטורונטו ראפטורס.
ב-24 באוקטובר 2019, אוואנס קלע את שיא הנקודות שלו ב-NBA, כשקלע 14 נקודות בהפסד 122–141 ללוס אנג'לס קליפרס.
ב-6 בפברואר 2020, אוואנס עבר בטרייד יחד עם דיאנג'לו ראסל ועומארי ספלמן למינסוטה טימברוולבס, עבור אנדרו וויגינס ושתי בחירות דראפט.
ב-24 בנובמבר 2020, עבר אוואנס בטרייד לניו יורק ניקס, אך שוחרר ב-9 בדצמבר בלי שרשם הופעה בקבוצה.
ב-26 בינואר 2021, חתם אוואנס באירי בייהוקס מליגת הפיתוח של ה-NBA. הוא שוחרר מבייהוקס ב-2 בפברואר, שהביאה במקומו את ג'ורדן בל.
ב-23 בפברואר 2021, חזר אוואנס לסנטה קרוז ווריורס, שבמדיה שיחק גם במהלך תקופתו בגולדן סטייט.
ב-5 באוגוסט 2021, חתם אוואנס לעונה בהפועל אילת מהליגה הישראלית.
הערות שוליים

↑  גולדן סטייט מצרפת את ויגינס, באתר הקבוצה, 6 בפברואר 2020
↑  ג'ייקוב אוואנס חתם בהפועל אילת לעונה, באתר מנהלת ליגת העל בכדורסל, ‏5 באוגוסט 2021
ג'ון אדנזור ליטלווד

| --- | --- |

 לידה:  9 ביוני 1885 רוצ'סטר, הממלכה המאוחדת 
 פטירה:  6 בספטמבר 1977 (בגיל 92) קיימברידג', הממלכה המאוחדת 
 ענף מדעי:  אנליזה מתמטית, מתמטיקה, תורת המספרים, התאוריה של משוואות דיפרנציאליות 
 מקום מגורים:  אנגליה
 מקום לימודים:  בית הספר סנט פול (1903)  טריניטי קולג' (1906)  אוניברסיטת קיימברידג' 
 מנחה לדוקטורט:  ארנסט בארנס 
 מוסדות:  אוניברסיטת ויקטוריה של מנצ'סטר (1907–1910)  טריניטי קולג' (1910–1928)  אוניברסיטת קיימברידג' (1928–1950) 
 תלמידי דוקטורט:  דונלד ק. ספנסר, סטנלי סקיוז, סריניוואסה רמנוג'אן, פיליפ שטיין, לורנס צ'יזהולם יאנג, Samuel Verblunsky, Chike Obi, Peter Swinnerton-Dyer, Thomas Muirhead Flett, אלברט אינגהאם, א. א. ל. אטקין, Sarvadaman Chowla, הרולד דוונפורט, אדוארד קולינגווד, ג'יימס קוסאר, Frederick G G. Maunsell, Hugh P. Mulholland, Alfred E. Gwilliam, Peter Southcott Bullen, האלארד ט. קרופט, Frederick W. Bradley, ר. קופר, Nicolaas Du Plessis 
 פרסים והוקרה:  עמית החברה המלכותית (1916)  פרס בריק הבכיר (1960)  מדליית סילבסטר (1943)  מדליית דה מורגן (1938)  מדליית קופלי (1958)  המדליה המלכותית (1929)  פרס סמית' (1908) 
 
ג'ון אדנזור ליטלווד (באנגלית: John Edensor Littlewood‏; 9 ביוני 1885 - 6 בספטמבר 1977) היה מתמטיקאי בריטי שעסק בעיקר באנליזה, תורת המספרים ומשוואות דיפרנציאליות. שיתף פעולה שנים רבות עם גודפרי הרולד הארדי ועם מרי קרטרייט.
ביוגרפיה

ליטלווד נולד ברוצ'סטר שבקנט ולמד באוניברסיטת קיימברידג'. רוב עבודתו התרכזה בתחום של אנליזה מתמטית. היה פרופסור למתמטיקה באוניברסיטת קיימברידג' משנת 1928 ועד לשנת 1950, שם גם נפטר.
שיתף פעולה שנים רבות עם גודפרי הרולד הארדי, וביחד פרסמו צורה חזקה של השערת המספרים הראשוניים התאומים, הנקראת גם השערת הארדי-ליטלווד הראשונה, ואת השערת הארדי-ליטלווד השנייה. ליטלווד שיתף פעולה עם מתמטיקאים רבים בהתכתבות, בין היתר בניסיון לפתור את בעיית וארינג.
בספרו משנת 1944 הוא הגדיר העקרונות של ליטלווד.
טבע את חוק ליטלווד, שקובע שכל אדם צריך לצפות שיקרה לו נס בקצב של בערך פעם בחודש. אוסף עבודותיו קרוי "אנתולוגיה של מתמטיקאי" (אולי על משקל ספרו המפורסם של חברו ג.ה. הארדי] התנצלותו של מתמטיקאי).
זכה במדליית קופלי לשנת 1958.
משפטים וטענות מתמטיות על שמו

חוק ליטלווד
השערת הארדי-ליטלווד הראשונה
השערת הארדי-ליטלווד השנייה
אי-שוויון 4/3 של ליטלווד
השערת ליטלווד
ג'ון מידלטון

| --- | --- |

 לידה:  9 בינואר 1827 נוריץ', הממלכה המאוחדת 
 פטירה:  11 בנובמבר 1856 (בגיל 29) נוריץ', הממלכה המאוחדת 
 מקום קבורה:  Earlham Road Cemetery 
 מקום לימודים:  בית הספר נוריץ' 
 
ג'ון מידלטון (באנגלית: John Middleton‏; 9 בינואר 1827 – 11 בנובמבר 1856) היה אמן אנגלי, הידוע בציורי צבעי המים המושלמים שלו. הוא היה הצעיר והחבר החשוב האחרון בבית הספר לציירים בנוריץ', שהיה תנועת האמנות המחוזית הראשונה בבריטניה. מלבד היותו חרט מוכשר, הוא הפיק ציורי שמן והיה צלם חובב נלהב.
ביוגרפיה

מתיעוד הקהילה עולה כי ג'ון מידלטון נולד בנוריץ' ב-9 בינואר 1827 והוטבל ב-14 בינואר בכנסיית סנט סטפן, על ידי הוריו ג'ון מידלטון ואן בייפילד. מעט מילדותו המוקדמת תועדה. קרובי המשפחה בנוריץ' היו נפחים וטווים, אך ג'ון מידלטון האב היה אמן זכוכית. אן מידלטון התמחתה בציור צמחים, והציגה שתי תמונות באגודת אמני נוריץ'. היא נפטרה בנוריץ' ב-1 בינואר 1830, בת 29.
מידלטון הבן התחנך בבית הספר בנוריץ'. עם סיום לימודיו הרשמיים הפך לתלמידו של צייר הנוף ג'ון ברני לדברוק. לדברוק, שהיה אמן בית ספר נוריץ', השפיע במיוחד על טכניקת צבעי השמן של מידלטון. מאוחר יותר לימד אותו הנרי ברייט, לאחר שביקר אותו בלונדון בשנת 1847. מידלטון עבר לעיר הבירה באותה תקופה והתגורר בקנזינגטון. בין השנים 1847 עד 1849 הוא היה גם תלמידו וחברו של ברייט, וכנראה נסע איתו לקנט.
לאחר מות אביו באפריל 1848 חזר מידלטון לנוריץ' על מנת להשתלט על ניהול העסק המשפחתי. תפקידו כאיש עסקים קטע את הכשרתו ופעל להפחתת תפוקתו האמנותית. בשנת 1850 עבר עם אמו החורגת מביתם הצמוד לבית העסק לבית גדול בהרבה.
קריירה אמנותית

מידלטון היה אמן עוד לפני שמלאו לו עשרים. הוא הציג בלונדון בין השנים 1847 עד 1855, למרות ההפרעה שנגרמה בעקבות התחייבויותיו העסקיות: הוא הציג 14 תמונות באקדמיה המלכותית לאמנויות ו-15 במוסד הבריטי, שם זכתה עבודתו לשבחים.
התפוקה האמנותית של מידלטון הושפעה מיצירותיהם של הנרי ברייט, תומאס לונד ורוברט למן (והוא השפיע עליהם). ארבעת האמנים היו חברים טובים מאוד.
אף על פי שהנרי ברייט היה המורה של מידלטון, צבעי המים שהפיק ברייט בשנות ה-40 של המאה ה-19, לאחר סיור רישומים בקנט, מראים בבירור כיצד הושפע מתלמידו. לעיתים קרובות היה קשה להבחין בין שני האמנים.
על פי הסופר והיסטוריון האמנות ויליאם פרידריך דיקס, מידלטון היה חברו הצעיר המסור של לונד, שכנראה הכיר לו את עבודותיו של ת'ירטל, כמו גם את עבודות הצילום.
מידלטון התיידד גם עם ויליאם ג'ונסון ג'ניס בולדינג, בעל אדמות תושב בכפר החוף וויבורן. בולדינג, הידוע בצילומיו החלוציים של נופי נורפוק ועובדי אחוזה, נחשב לצלם מוקדם חשוב. מידלטון היה אחראי על רישומו כחבר באגודת הצילום נוריץ', שקיימה תערוכות שכללו את עבודתו של ויליאם בולדינג.
בולדינג היה גם אמן מוכשר שהציג שני ציורי שמן בשנת 1853. שני החברים ציירו יחד, כשמידלטון שהה לעיתים קרובות בוויבורן, ולכמה מתצלומי הנוף של בולדינג יש זיקה לטכניקת צבעי המים של מידלטון. תחריט קטן של ג'ון מידלטון, שנעשה באוויר הפתוח, דומה מאוד לתצלום של בולדינג, שהראה שהחברים עבדו יחד. חלק מתצלומי הנוף של בולדינג המציגים עצים ליד מים צולמו בהרכב טיפוסי לסגנון ציורי מידלטון, כאשר תמונה אחת מסוימת מכילה מרכיבים שנמצאו בעבודות צבעי המים של מידלטון, כגון עצים, מים, גדרות ושער.
מידלטון נסע לאזורים שונים בבריטניה במהלך חייו. בנוסף לבילוי זמן בשרטוט ובציור במהלך טיול לטונברידג' וולס בקנט, הוא הפיק ציורים של האזור סביב קלובלי במהלך ביקור בחוף דבון. בהיותו בלונדון, הוא וחברים אחרים בבית הספר נוריץ' השתתפו במפגשי הערב של האגודה הגרפית של ציירים וחרטים. הוא הפך לחבר באגודה בשנת 1854, אך התפטר בשנת 1856, זמן קצר לפני מותו.
ירידה ומוות

במהלך רוב חייו סבל מידלטון מבריאות לקויה. הוא נאלץ לעבוד בחוץ פחות ופחות ככל שהתקדמה מחלתו. היסטוריון האמנות דרק קליפורד ציין כי ההשראה, הצבעים המבריקים והביטחון ברישומיו של מידלטון נזנחו אחרי 1848, ארבע שנים לפני שנעשו רישומיו האחרונים הידועים.
מידלטון נפטר משחפת בביתו בנוריץ', ב-11 בנובמבר 1856. הוא נקבר בבית העלמין החדש בארלהם.
הסופרת ג'וזפין וולפול טוענת כי "הטרגדיה הגדולה של בית הספר נוריץ' הייתה מותו של ג'ון מידלטון בגיל 29 בלבד". על פי המינגוויי, מותו של מידלטון בשנת 1856 סימן את הירידה באיכות הציור המיוצר באזור, והוא היה צייר צבעי המים המשמעותי האחרון שם.
צבעי מים וציורי שמן

ג'ון מידלטון היה צייר צבעי מים מוכשר ביותר, שלדברי קליפורד, היה המצליח ביותר מבין כל אמני בית הספר של נוריץ' שעבדו במדיום זה בסוף שנות ה-40 של המאה ה-19, למעט ג'ון סל קוטמן. מידלטון הפיק עבודות תוך שימוש בצבעים בהירים ובצורות מתוחכמות, תוך שימוש בלבן של נייר. הסופר רוברט בראל ראה בציוריו הטובים ביותר של מידלטון סגנון "מודרני להפליא". בראל מציין כי ציוריו המאוחרים יותר של מידלטון, שצוירו משנת 1850, חסרו מהמראה הרענן והספונטני של עבודותיו הקודמות.
מילון הביוגרפיה הלאומית ציין את "העיבוד האפקטיבי של מידלטון לעונות השנה, במיוחד בתחילת האביב". וולפול העריכה את עבודתו כמתקדמת יותר מזו של בני דורו, רוברט למן ותומאס לונד. פרשנים שיבחו את יכולתו להראות גוונים עדינים בציוריו. על פי ג'וזפין וולפול, הוא עשה שימוש מעודן באור ובצל ששיפרו את הגוונים.
צילום

מידלטון התעניין מאוד בצילום והיה חבר באגודת הצילום נוריץ', שהוקמה בשנת 1854. הוא היה אחד האמנים הראשונים שהשתמשו במצלמה ככלי עזר להפקת נופי צבעי מים, ועבד במדיום שהיה עוד בחיתוליו. כמו חברו תומאס לונד, שהיה גם צלם חובב, הוא החזיק בציוד משלו, שבאותה תקופה רק העשירים יכלו להרשות לעצמם.
מידלטון השתמש בתשלילים מנייר שעווה כדי לייצר את תמונותיו של הכפר בנורפוק. לא ידוע אם מכר תצלומים כלשהם או הציג אותם בתערוכה גדולה כלשהי. הצילומים היחידים שניתן לייחס לו הם קבוצה שצולמה במהלך טיול בצפון ויילס. תצלומי הנוף שלו מזכירים את גווניהם הכהים והבהירים המנוגדים של הציורים הגדולים שהפיק הנרי ברייט בסוף שנות ה-40.
אגודת הצילום של נוריץ', שבמרכזה תומאס דמנט איטון (1799–1871), הייתה פעילה במיוחד בשנות ה-50 של המאה ה-19. בתקופה זו התקיים קשר הדוק בין הקהילה האמנותית לבין צלמי נורפוק. אינדיקציה למערכת יחסים זו הייתה תערוכה גדולה של עבודות של ארגון אמני נורפוק ונוריץ' ואגודת הצילום של נוריץ' מנובמבר 1856 עד פברואר 1857, שבה הוצגו 500 תצלומים ו-425 יצירות אמנות. אירוע זה התקיים רק ארבע שנים לאחר התערוכה הציבורית הגדולה הראשונה של תצלומים בעולם.
ג'ון מידלטון נפטר זמן קצר לפני פתיחת תערוכת נוריץ' הנזכרת בנובמבר 1856, ומהקטלוג שלה עולה כי אף אחת מיצירותיו לא הוצגה.
גלריה

נוף עם רוכב
אלבי
הרס אחרי הסערה
יום פברואר נאה
נוף עם קוטג'
נוף מיוער עם נחל
גשר מאני (צילום)
צללים ואור שמש